  Майя Бывальцева Кыӵе ке тӧрлык ёзэсъёсын Удмуртиез но Пермь шаерез огазеян сярысь ужпум эскериське шуыса ивортонэз улосвыллэн тӧроез Александр Соловьёв ӧз зэматы. Со сярысь журналистъёслы вераз 1-тӥ гудырикошконэ. «Мон малпасько, кызьы ужез (татын — кый, ред.) удавен огазеяны луэ? Нокызьы… Валаськоды, та йӧскалык элькун, пермякъёсын пумиськыку милям сыӵе вераськонмы ӧй вал! Ми вераськимы федерал округ сярысь, кудӥз быръён ужрадэ пыриськоз, тӥни мар сярысь ми вераськимы. Иворъёсты вӧлмытӥсь ёзэсъёс — яке кин ке ӧз вала, яке кытын ке шонертэм ивортон чузъяськиз. Мон со сярысь одӥг пол ӧй кылылы — Кремльын но, азьмуртлэн аппаратаз но, кивалтэтын но. Ойдолэ та юанэз пыраклы ворсаломы но со сярысь ум вераське… Ум (ум огазеяське — ред.), эшшо одӥг пол верасько — ум!», — вераз журналистъёслэн юанзылы элькун кивалтӥсь. Тодэ вайытом, пӧсьтолэзь кутсконын Пермьлэн тӧроез Игорь Сапко вераз, Удмуртия, Татарстан, Башкирия, Киров улосвыл но Пермь шаер экономикая Кам поясэ пырыны быгатозы шуыса. Солэн верамезъя, со ӵектосъёсъя офисын инвестициосъя ӵектонъёсты огазеяны, экспорт но импорт, выль сюресъёс лэсьтон, ужбергатонъя выль ӵектосъёс сярысь вераськыны луонлык сётоз. Тегъёс: Политика Удмуртия Пермь АлександрСоловьёв  